b'\n_START_ARTICLE_\nAntero Maunula\n_START_PARAGRAPH_\nYrj\xc3\xb6 Antero Maunula (4. lokakuuta 1937 Vaasa \xe2\x80\x93 30. lokakuuta 2014 Sein\xc3\xa4joki)  oli suomalainen upseeri, joka toimi  Pohjan prikaatin komentajana._NEWLINE_Maunulan vanhemmat olivat majuri, Mannerheim-ristin ritari Auvo Maunula ja Ester Jensen. H\xc3\xa4nen ensimm\xc3\xa4inen puolisonsa vuodesta 1963 oli Kaija Marttila ja toinen vuodesta 1978 Tarja Nieminen._NEWLINE_Maunula tuli ylioppilaaksi Sein\xc3\xa4joen lyseosta 1955 ja valmistui Kadettikoulusta 1958. H\xc3\xa4n toimi sitten nuorempana upseerina, opetusupseerina ja komppanianp\xc3\xa4\xc3\xa4llikk\xc3\xb6n\xc3\xa4 Pohjanmaan j\xc3\xa4\xc3\xa4k\xc3\xa4ripataljoonassa vuoteen 1962. Laskuvarjoj\xc3\xa4\xc3\xa4k\xc3\xa4rikoulussa Maunula oli nuorempi upseeri, opetusupseeri ja komppanianp\xc3\xa4\xc3\xa4llikk\xc3\xb6 1962\xe2\x80\x931965, Kouvolan sotilaspiirin esikunnan toimistoupseeri ja j\xc3\xa4rjestelytoimiston p\xc3\xa4\xc3\xa4llik\xc3\xb6n sijainen 1967\xe2\x80\x931969 ja Keski-Suomen sotilasl\xc3\xa4\xc3\xa4nin esikunnan  toimistoupseeri 1969\xe2\x80\x931970 sek\xc3\xa4 operatiivisen toimiston p\xc3\xa4\xc3\xa4llikk\xc3\xb6 1970\xe2\x80\x931973. P\xc3\xa4\xc3\xa4esikunnan operatiivisen osaston toimistoesiupseerina Maunula toimi 1973\xe2\x80\x931975 ja toimistop\xc3\xa4\xc3\xa4llikk\xc3\xb6n\xc3\xa4 1975\xe2\x80\x931977, Sotakorkeakoulun maasotalinjan johtajana 1977\xe2\x80\x931981 ja Sein\xc3\xa4joen sotilaspiirin p\xc3\xa4\xc3\xa4llikk\xc3\xb6n\xc3\xa4 1981\xe2\x80\x931986.  Pohjan Prikaatia Maunula komensi 1986\xe2\x80\x931989 eversti Pekka Mustosen j\xc3\xa4lkeen, toimien sitten Pohjois-Suomen sotilasl\xc3\xa4\xc3\xa4nin esikuntap\xc3\xa4\xc3\xa4llikk\xc3\xb6n\xc3\xa4 vuodesta 1989 vuoteen 1991, jolloin h\xc3\xa4n erosi vakinaisesta palveluksesta. Sotilasuransa j\xc3\xa4lkeen Maunula toimi aktiivisesti Sein\xc3\xa4joen kunnallispolitiikassa. _NEWLINE_Maunula ylennettiin v\xc3\xa4nrikiksi 1956, luutnantiksi 1959, yliluutnantiksi 1962, kapteeniksi 1965, majuriksi 1970, everstiluutnantiksi 1975 ja everstiksi 1982.'